หุ้นได้เสียเงินบาทแนวโน้มแข็งค่า บจ.กู้เงินนอกมีเฮ!หนี้วูบนำเข้าดี
โพสต์ทูเดย์ &#8212; หุ้นได้เสียเงินบาทแข็งค่า TRUE-GSTEEL-TT&amp;T มีเฮ! หนี้สินลดฮวบ ด้านหุ้นส่งออกไม่กระเทือนเหตุแข็งค่ากันทั้งภูมิภาคหลังเงินเหรียญเดินหน้าอ่อน
24 ก.ย. 2552

โพสต์ทูเดย์ — หุ้นได้เสียเงินบาทแข็งค่า TRUE-GSTEEL-TT&amp;T มีเฮ! หนี้สินลดฮวบ ด้านหุ้นส่งออกไม่กระเทือนเหตุแข็งค่ากันทั้งภูมิภาคหลังเงินเหรียญเดินหน้าอ่อน
ภายหลังจากค่าเงินบาทยังมีแนวโน้มแข็งค่าขึ้นอย่างต่อเนื่อง โดยวานนี้ค่าเงินบาทเคลื่อนไหวในระดับที่ 33.60 บาทต่อเหรียญสหรัฐ ซึ่งทำสถิติสูงสุดในรอบ 13 เดือน และนักค้าเงินจากธนาคารกรุงเทพ (BBL) มองว่าค่าเงินบาทเมื่อสิ้นปีน่าจะแข็งค่าขึ้นมาอยู่ที่ 3333.50 บาทต่อเหรียญสหรัฐ
นายรักษ์พงษ์ ไชยศุภรากุล ผู้จัดการฝ่ายวิจัยเศรษฐกิจและกลยุทธ์ บล.เคจีไอ (ประเทศไทย) ประเมินว่าค่าเงินเหรียญสหรัฐจะอ่อนตัวต่อไป เนื่องจาก 1.ดอกเบี้ยในสหรัฐมีแนวโน้มต่ำใกล้ 0% เช่นนี้ไปจนถึงกลางปี 2553 หรืออาจนานกว่านั้น ซึ่งส่งผลให้นักลงทุนหนีจากตลาดเงินเหรียญสหรัฐมาเข้าลงทุนในสินทรัพย์เสี่ยงที่มีแนวโน้มราคาฟื้นตัว เช่น หุ้นในเอเชีย ที่เศรษฐกิจฟื้นตัวดีกว่าฝั่งตะวันตก 
2.เศรษฐกิจสหรัฐค่อยๆ ฟื้นตัวขึ้น ส่งผลให้การใช้จ่ายและดุลบัญชีเดินสะพัดจะขาดดุลมากขึ้นในอนาคตอันใกล้นี้ ซึ่งจะเป็นปัจจัยเชิงพื้นฐานที่กดดันค่าเงินเหรียญสหรัฐอีกทางหนึ่ง แต่เป็นผลดีต่อราคาสินค้าโภคภัณฑ์และราคาหุ้น
บริษัทหลักทรัพย์ (บล.) ไทยพาณิชย์ วิเคราะห์ว่า เงินบาทมีแนวโน้มแข็งค่าหลังวิกฤตเศรษฐกิจ เศรษฐกิจโลกยิ่งฟื้นตัวจากวิกฤตมากเท่าไร ก็จะยิ่งมีเงินทุนไหลเข้าเพิ่มมากขึ้น โดยเฉพาะอย่างยิ่งการไหลเข้าของเงินทุนมายังภูมิภาคเอเชีย ซึ่งจะช่วยสนับสนุนให้เงินบาทแข็งค่าขึ้น
อย่างไรก็ดี เงินบาทที่แข็งค่าจะส่งผลดีต่ออุตสาหกรรมที่นำเข้าวัตถุดิบจำนวนมาก เช่น กลุ่มโรงกลั่น-ปิโตรเคมี ยานพาหนะและเครื่องจักรอุตสาหกรรม ขณะที่ ผลิตภัณฑ์ยาง ข้าว และน้ำตาล เป็นกลุ่มที่อาจจะได้รับผลกระทบด้านลบจากสถานการณ์การแข็งค่าของเงินบาท
ด้านนักวิเคราะห์จาก บล.ดีบีเอส วิคเคอร์ส มองว่า เงินบาทยังคงแข็งค่าขึ้นต่อเนื่องหลังจากเงินเหรียญสหรัฐอ่อนค่า แต่การแข็งค่าของเงินบาทรอบนี้ มองว่าไม่น่าจะทำให้ความสามารถในการแข่งขันของผู้ส่งออกไทยลดลงอย่างมีนัยสำคัญ เพราะเป็นการแข็งค่าของค่าเงินทั้งภูมิภาคเมื่อเทียบกับเหรียญสหรัฐ แต่ก็มีผลกระทบต่อรายได้และอัตรากำไรขั้นต้น (มาร์จิน) ที่แปลงเป็นเงินบาทให้ลดลง
สำหรับหุ้นที่จะได้ดีจากเงินบาทแข็งค่า คือบริษัทที่นำเข้าวัตถุดิบจากต่างประเทศ เช่น น้ำมันพืชไทย (TVO) และบริษัทที่มีหนี้ต่างประเทศมาก จะมีกำไรจากอัตราแลกเปลี่ยน เช่น จีสตีล (GSTEEL) ทรู คอร์ปอเรชั่น (TRUE) และทีทีแอนด์ที (TT&amp;T ) เป็นต้น 
ทั้งนี้ ณ สิ้นไตรมาส 2 ปี 2552 GSTEEL มีหนี้สินรวมทั้งสิ้น 2.3 หมื่นล้านบาท ขณะที่ TRUE มีหนี้สินรวม 1 แสนล้านบาท และ TT&amp;T มีหนี้สินรวม 2.5 หมื่นล้านบาท สำหรับการลงทุนในกลุ่มส่งออก แนะนำซื้อจังหวะราคาหุ้นอ่อนตัว หุ้นเด่น คือ ฮานา ไมโครอิเล็คโทรนิคส (HANA) บริษัท เดลต้า อีเลคโทรนิคส์ (ประเทศไทย) (DELTA) และอาปิโก ไฮเทค (AH)
ด้านบล.ยูไนเต็ด (US) ยังคงให้น้ำหนักในระดับที่ต่ำกว่าตลาดสำหรับหุ้น กลุ่มอิเล็กทรอนิกส์ แม้ว่ามูลค่าส่งออกชิ้นส่วนคอมพิวเตอร์และแผงวงจรจะดีขึ้นในเดือนส.ค. ที่บวก 13% จากเดือนก่อนหน้า แต่ยังลดลง 8% เมื่อเปรียบเทียบกับงวดเดียวกันของปีก่อน แต่ผลดำเนินงานไตรมาส 3 อาจถูกกระทบจากการแข็งค่าอย่างรวดเร็วของเงินบาท ในเชิงพื้นฐาน เราชอบ HANA ให้ราคาเป้าหมาย 22.70 บาท และ CCET เป้าหมาย 4.07 บาท 
นักวิเคราะห์จาก บล.คันทรี่ ออกมาคาดการณ์ว่าผลประกอบการไตรมาส 3 ของ TRUE น่าจะฟื้นตัว ซึ่งส่วนหนึ่งน่าจะได้รับผลดี จากค่าเงินบาทที่แข็งค่าขึ้นด้วย ซึ่งล่าสุดค่าเงินบาทเทียบกับค่าเงินเหรียญสหรัฐอยู่ที่ 33.70 บาท จากสิ้นไตรมาส 2 อยู่ที่ 34.17 บาท
นอกจากนี้ TRUE ยังจะได้ดีจาก AF 6 และการเข้าสู่ฤดูกาลฟุตบอลยุโรป ซึ่งคาดว่าจะช่วยทำให้รายได้ของ TRUE VISION เติบโตดีขึ้น รวมถึงการเปิดจำหน่าย IPHONE 3GS ซึ่งได้รับความนิยมอย่างมาก และมียอดจองสำหรับล็อตแรกสูงถึง 1 หมื่นเครื่อง ซึ่งการนำ IPHONE 3GS เข้ามาจำหน่ายของ TRUE จะส่งผลดีต่อบริษัท ทั้งในแง่ของการสร้างแบรนด์ และการเพิ่มรายได้เฉลี่ยต่อเลขหมาย
ด้านราคาหุ้น TRUE ปิดตลาดที่ 3.68 บาท ปรับตัวเพิ่มขึ้น 9.52% ขณะที่หุ้น TVO ปิดตลาดที่ 17.70 บาท ไม่เปลี่ยนแปลง ขณะที่ HANA ปิด 19.30 บาท บวก 0.10 บาท DELTA ปิด 17.60 บาท ลดลง 0.10 บาท